Document ID: /roh_data/filtered/fineweb-2-filterrobots_roh.jsonl.gz/35915

Roderick Galantay, il president communal da Tschiertschen è vegnì elegì unaimamain da la conferenza dals presidents Plessur. Galantay succeda cunquai a Margrith Raschain che na sa metta betg pli a disposiziun per l'elecziun dal presidi communal da Churwalda. Sco nov vicepresident è vegnì elegì Urs Marti, il president da la citad da Cuira.
Cun l'elecziun da Roderick Galantay haja mintga regiun ina giada timunà la conferenza da presidentas e presidents da la regiun Plessur. La regiun era ida en vigur il schaner 2016 suenter ina votaziun a l'urna nua ch'il suveran veva ditg Gea ad ina refurma dal territori. Tras quella eran il cirquits Cuira, Churwalden e Scanvetg daventads la regiun Plessur che cumpiglia cun la citad da Cuira las vischnancas Arosa, Churwalden e Tschiertschen-Praden.
Tar las incumbensas da la regiun tutgan tranter auter:
- il svilup dal territori
- l'autoritad per la protecziun da creschids ed uffants
- l'urden dal stadi civil
- l'uffizi da scussiun e concurs
- l'administraziun dals archivs cirquitals
Nagina vischnanca è però obligada da surpigliar in pesum. Las vischnancas pon decider sch'ellas vulan liquidar pensums sin livel communal u via la collavuraziun intercommunala entaifer la regiun.